Një pallto në të ftohtin e Nju Jorkut
Për më shumë se 8 milionë njerëz që banojnë në Nju Jork, mënyra më e mirë për t'i mbijetuar të ftohtit është e thjeshtë – të vishesh trashë dhe të mos dalësh nga shtëpia.
Sezoni i festave që e bën Nju Jorkun një destinacion aq të njohur turistik është mbyllur. Me gjithë bukuritë e tij qyteti ka hyrë tani në javët më të ftohta të dimrit dhe jo të gjithë e përballojnë dot ngrohjen. Ramon Taylor i Zërit të Amerikës përgatiti këtë material. Për më shumë se 8 milionë njerëz që banojnë në Nju Jork, mënyra më e mirë për t'i mbijetuar të ftohtit është e thjeshtë – të vishesh trashë dhe të mos dalësh nga shtëpia. Por, për ata që nuk kanë mundësi puna është më e ndërlikuar. Sepse shumë njerëz nuk kanë para as për një pallto dimri. Tim Gibson është një vullnetar në organizatën Nju Jork Cares, grupi më i madh i menaxhimit vullnetar në këtë qytet. Çdo vit, duke filluar në tetor, ata bashkëpunojnë me bizneset për të mbledhur dhe shpërndarë pallto të përdorura për njerëzit në nevojë. Këtë vit kërkesa është për 103,000 pallto, një e katërta e tyre për fëmijët. Nisma përfshin 300 pika për dorëzimin e palltove në të gjithë qytetin, dhe më gjerë. Njerëzit mund të dhurojnë edhe xhaketa të reja përmes Amazon.com. Tani që temperaturat bien rregullisht nën zero, nuk ka më kohë për të pritur. Deri tani, organizata "New York Cares" ka mbledhur dhe dhuruar rreth 71.000 pallto për këtë vit. Siç shpjegon Derrick Matai, kandidatët më të mundshëm për t'i marrë ato nuk janë vetëm njerëzit e pastrehë. Për disa, dhurimi i një palltoje shihet me mirënjohje, të tjerë e shohin si diçka të natyrshme. Një dhuratë kaq bujare, për të cilën këta vullnetarë të Nju Jorkut ndihen krenarë: "Faleminderit, Nju Jork!"